9. ΑΠΟΦΑΣΙΣ ΥΠΟΥΡΓΟΥ ΓΕΩΡΓΙΑΣ Αριθ. ΥΕΒ 57974 π.έ. 22214/1026α της 9/23 Μαρτ. 1963 (ΦΕΚ Β΄ 128) Περί εκτάσεως και είδους των κατά το άρθρ. 38 του Ν.Δ. 3881/1958 επιβαλλομένων περιορισμών επί των υπογείων υδάτων. Έχοντες υπ’ όψιν: α)Τας διατάξεις του άρθρ. 38 παρ. 6 του Ν.Δ. 3881/1958, β)την υπ’αριθ. 959/1962 γνωμοδότησιν του Νομικού Συμβουλίου του Κράτους και γ)την υπ’ αριθ. 4/15.2.1963 σύμφωνον γνωμοδότησιν του παρ’ ημίν Κεντρικού Γνωμοδοτικού Συμβουλίου Εγγειοβελτιωτικών Έργων, καθ’ ήν: αα)Οι κατά το άρθρ. 38 παρ. 6 του Ν.Δ. 3881/1958 προς προστασίαν της γεωργικής υδατικής οικονομίας επιβαλλόμενοι εν τη διακριτική ημών εξουσία περιορισμοί δι’ εκδόσεως κανονιστικών αποφάσεων, καθοριζουσών το είδος και την έκτασιν των περιορισμών τούτων, αφορούν εις τα υπόγεια ύδατα πάσης χρήσεως, εξαιρέσει των χρησιμοποιουμένων δι’ ύδρευσιν πόλεων, χωρίων και συνοικισμών, δια τα οποία ισχύει ο ειδικός Α.Ν. 439/1945. ββ)Βασική αρχή, ήτις δέον να διέπη τας ούτω εκδιδομένας αποφάσεις είναι η εκ της αξιολογήσεως των διαφόρων χρήσεων ύδατος προκύπτουσα ωφέλεια, ήτις όμως δεν δύναται να καθορισθή, ει μη εν εκάστη συγκεκριμμένη περιπτώσει, αποφασίζομεν: 1.Ορίζομεν ότι οι δια κανονιστικών ημών αποφάσεων, συμφώνως τω άρθρ. 38 παρ. 6 του Ν.Δ. 3881/1958, επιβαλλόμενοι ή επιβληθέντες περιορισμοί επί των υπογείων υδάτων αφορούν ύδατα πάσης χρήσεως, εξαιρέσει των χρησιμοποιουμένων δι’ ύδρευσιν πόλεων, χωρίων και συνοικισμών, δια τα οποία ισχύει ο ειδικός Α.Ν. 439/1945. 2.Ορίζομεν ότι, προκειμένου περί υπογείων υδάτων χρησιμοποιουμένων ή χρησιμοποιηθησομένων δι’ ετέρους, εκτός των αρδευτικών, σκοπούς, είναι δυνατή η επιβολή περιορισμών, συμφώνως τω ως άνω άρθρ. 38 παρ. 6 του Ν.Δ. 3881/1958 ως και η τροποποίησις ή άρσις επιβληθέντων τοιούτων, κατά την ακόλουθον διαδικασίαν: α)Θα ζητήται η γνώμη: αα)Της κατά το άρθρ. 2 του από 9.11.1955 Β.Δ/τος «περί συστάσεως και ανασυνθέσεως Συμβουλίων και Επιτροπών παρά Νομαρχίαις ….. αρμοδιότητος Υπουργείου Βιομηχανίας» Επιτροπής Βιοτεχνίας και Μικράς Βιομηχανίας ως και του καθ’ ύλην αρμοδίου Υπουργείου, εις τας περιπτώσεις εγκαταστάσεως βιοτεχνιών, βιομηχανιών κλπ. και ββ)του αρμοδίου κατά Νομόν Συμβουλίου Γεωργίας, εφ’ όσον πρόκειται περί περιπτώσεων βουστασίων, πτηνοτροφείων κλπ. αρμοδιότητος του Υπουργείου Γεωργίας. β)Η ως άνω παρά Νομαρχία Επιτροπή ή το Συμβούλιον Γεωργίας, θα εξετάζη λεπτομερώς τας ειδικάς εκάστοτε συνθήκας και ανάγκας, αφ’ ενός από αρδευτικής πλευράς και αφ’ ετέρου της αλλοίας  χρήσεως των υπογείων υδάτων, βάσει δε ειδικών κατά περίπτωσιν κριτηρίων και αναλόγως του βαθμού του κοινωνικού και οικονομικού περιεχομένου των κατά περίπτωσιν βιοτεχνιών, βιομηχανιών, γεωργοκτηνοτροφικών εγκαταστάσεων (βουστασίων, πτηνοτροφείων κλπ.), των ημερησίων εις ύδωρ αναγκών τούτων, εν συνεκτιμήσει με την αρδευτικήν χρησιμότητα του ύδατος, θα γνωμοδοτή ητιολογημένως επί της αιτουμένης αδείας χρήσεως ύδατος, των όρων της χορηγήσεως ταύτης, ως και περί παντός σχετικού θέματος. γ)Η γνωμοδότησις αύτη, μετά της τυχόν γνώμης ετέρου αρμοδίου Υπουργείου ως και παντός ετέρου σχετικού στοιχείου, θα τίθεται υπ’ όψιν του παρ’ ημίν Κεντρικού Γνωμοδοτικού Συμβουλίου Εγγεοβελτιωτικών Έργων, μετά σύμφωνον γνώμην του οποίου θα εκδίδεται η ημετέρα απόφασις κατά τα εν άρθρ. 38 παρ. 6 του Ν.Δ. 3881/1958 και τη παρούση οριζόμενα. Η παρούσα δημοσιευθήτω δια της Εφημερίδος της Κυβερνήσεως. 